  Майя Бывальцева Ижкарысь капчи атлетикая манежын 21-тӥ коньывуонэ ортчем тазалыкъя празднике элькунысь вань каръёсысь но 15 ёросъёсысь арлыдо адямиос пыриськизы. Та кутсконэз гинэ, пумен ГТО-фестивале вань ёросъёс пыриськозы, вераз иворъёсъя «Удмуртия» агентстволэн корреспондентэзлы улосвылысь физкультурая, спортъя но егитъёсын ужан политикая министр Игорь Краснов. Солэн верамезъя, спартакиадаосты улӟытон, кудъёсыз али Удмуртиысь предприятиосын, огазеяськонъёсын но пӧртэм компаниосын сяме пыӵазы ни, озьы ик мылкыдчиос бордысен кутскизы. Сыӵе адямиос  пенсионеръёс пӧлын но вань, соос тазалыко улонэз вӧлмытонэ мыло-кыдо пырисько, азьвыл ужъюлтошъёссэс, бускельёссэс но тодмооссэс сьӧразы кыско. «Та фестиваль асьме спартакиадаосты азьланьтон выллем луиз. Туж умой, арлыдоос вазиськонмес кылӥзы шуыса. Нялтас вераса, пенсионеръёслэн федерал спартакиадаязы Удмуртилэн командаез Россиысь 60-лэсь трос улосвылъёс пӧлын 8-тӥ инты басьтӥз. Нош нимаз ӵошатсконъёсын асьме пенсионеръёс нырысетӥ но, куинетӥ но интыос басьтӥзы», — вераз Игорь Краснов. ГТО куронъёсты быдэстон капчи упражнениос бордысен кутскиз — отжимание, мыкыръяськон, куасалъяськон. Пӧртэм арлыдо группаослы нимаз эсэпъёс. Эграысь 65 аресъем Вениамин Ефремов, кылсярысь, ассэ туж умой возьматӥз — отжимание 25 пол лэсьтӥз. «ГТОлэсь зарни пуссэ басьтыны туж дано, уката ик милям арлыдамы. Но мон малпасько, нырысь ик аслыд возьматыны кулэ, тон таза, вормод но командаедлы вормон ваёд шуыса», — вераз Вениамин Ефремов. 2 иськеме бызёнын тужгес умой дыр возьматӥз Ярысь Юлия Рудина. Со сюресэз 8 минут 5 секундскын ортчиз. Юлия Николаевна куасэн бызьылонъя но капчи атлетикая спортъя мастер вылэм. Со али но Ярысь нылпи спортшколаын тренер луыса ужа. «Мон пичи дырысеным спортын, али но соин уг люкиськиськы. Со улон сюресэз кузьгес карыны юрттэ», — пусйиз Юлия Рудина. ГТО куронъёсты быдэстон — со улонэз тазалыко ортчытоын умой вамыш. Со понна луонлыкъёс но кылдытӥсько. Удмуртиын 5 стадион, физкультурая но тазалыкез юнматонъя 15 бадӟым огъетъёс, 5 куас базаос, 50 метръем бассейн но спортысь шудон амалъёсын, гимнастикаен, кужымо упражнениосын вырыны 38 площадкаос пуктыны чакламын. Котькуд ёросын быдэн одӥг сыӵе площадка кылдоз, пичи каръёсын — быдэн кык, Ижкарын — вить. Чотанъёсъя, котькудӥз со 125 сюрс манет усёз. Тегъёс: Мерлык Спорт Ижкар Удмуртия пенсионеръёс ГТО  